Document ID: 32005D0449

KOMISIJAS LĒMUMS
(2005. gada 20. jūnijs)
par Francijas iesniegto lūgumu atbrīvot no transportlīdzekļu nodokļa saskaņā ar 6. panta 2. punkta b) apakšpunktu Eiropas Parlamenta un Padomes Direktīvā 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem
(izziņots ar dokumenta numuru K(2005) 1818)
(Autentisks ir tikai teksts franču valodā)
(Dokuments attiecas uz EEZ)
(2005/449/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. jūnija Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem (1), un jo īpaši tās 6. pantu,
tā kā:
(1)
Saskaņā ar 6. panta 2. punkta b) apakšpunktu Direktīvā 1999/62/EK dalībvalstis ar Komisijas atļauju var piemērot pazeminātas nodokļu likmes vai atbrīvojumus transportlīdzekļiem, kuru kustībai pa to reģistrācijas dalībvalsts publiskās lietošanas autoceļiem ir gadījuma raksturs un kurus izmanto fiziskās vai juridiskās personas, kam kravu pārvadāšana nav galvenā nodarbošanās, ar nosacījumu, ka ar šiem transportlīdzekļiem veiktie pārvadājumi nerada konkurences izkropļojumus.
(2)
Francija lūdza Komisijas atļauju saskaņā ar Direktīvu 1999/62/EK atbrīvot no transportlīdzekļu nodokļa mehāniskos transportlīdzekļus, kuru maksimāli pieļaujamā pilnā masa ir vismaz 12 tonnas un kurus izmanto vienīgi saistībā ar valsts pasūtījuma celtniecības un rūpniecības darbiem Francijā.
(3)
Direktīvas 1999/62/EK 6. panta 2. punkta b) apakšpunkta nosacījumi tiek ievēroti, ņemot vērā to, ka iepriekš minēto transportlīdzekļu kustībai pa publiskās lietošanas autoceļiem ir gadījuma raksturs, tos neizmanto preču pārvadāšanai un tie nerada konkurences traucējumus, jo ar šiem transportlīdzekļiem var pārvadāt vienīgi uz tiem uzstādītas ierīces, un tos var izmantot tikai šādā veidā.
(4)
Minētās atļaujas termiņš jāierobežo.
(5)
Attiecīgi jāpiešķir atbrīvojums, ko lūgusi Francija.
IR PIEŅĒMUSI ŠO LĒMUMU.
1. pants
Saskaņā ar Direktīvas 1999/62/EK 6. panta 2. punkta b) apakšpunktu Komisija ar šo piešķir atbrīvojumu no transportlīdzekļu nodokļa līdz 2009. gada 31. decembrim attiecībā uz mehāniskajiem transportlīdzekļiem, kuru maksimāli pieļaujamā pilnā masa ir vismaz 12 tonnas un kurus izmanto vienīgi turpmāk uzskaitīto stacionāri uzstādīto ierīču pārvadāšanai saistībā ar valsts pasūtījuma celtniecības un rūpniecības darbiem Francijā:
1)
ceļamkrāni un kravas apstrādes iekārtas (celtņi, kas uzstādīti uz šasijas);
2)
sūkņi vai pārvietojamas sūkņu stacijas, kas uzstādītas uz šasijas;
3)
pārvietojami kompresori, kas uzstādīti uz šasijas;
4)
betona maisītāji un betona sūkņi, kas uzstādīti uz šasijas (izņemot tvertnes betona pārvadāšanai);
5)
pārvietojami ģeneratori, kas uzstādīti uz šasijas;
6)
pārvietojamas urbšanas ierīces, kas uzstādītas uz šasijas.
2. pants
Šis lēmums ir adresēts Francijas Republikai.
Briselē, 2005. gada 20. jūnijā

Labels: 2
18
8